Ifølge en ny undersøgelse har over hver fjerde kvinde mellem 16 og 24 år oplevet uønskede, ikke-fysiske seksuelle krænkelser det seneste år.

Det havde været en af de varmeste maj måneder nogensinde, og på den tredje dag i juni var temperaturen allerede tidligt på dagen kravlet på den anden side af 25 grader.

22-årige Julie Johannesen var taget på Bellevue Strand nord for København sammen med en veninde for at nyde de sidste timer af eftermiddagen.

De lagde sig på deres tæppe, og Julie Johannesen tog sin bikinioverdel af. Det plejede hun faktisk ikke at gøre, men de to veninder lå i et område med mødre og mange børn, og hun var træt af som kvinde ikke at kunne ligge på stranden topløs. Den dag ville hun sende et statement – at det bare er en krop, og at den ikke er lavet til at skulle seksualiseres.

Men lige pludselig pegede hendes veninde.

På en bænk tre meter fra dem sad en mand med sine tre venner. Han havde sorte solbriller på, og han havde sin telefon fremme. Med tungen stikkende ud af munden gav han hende thumbs up, mens han signalerede, at han filmede hende.

Julie Johannesen fór op fra sit tæppe, viklede et håndklæde om sig og gik op mod de midaldrende og kraftigt byggede mænd.

Hver fjerde har været udsat for seksuelle krænkelser

Ifølge en helt ny undersøgelse foretaget af Statens Institut for Folkesundhed ved SDU har hver 10. af alle danske kvinder oplevet uønsket seksuel opmærksomhed eller andre former for seksuelle krænkelser det seneste år.

Når det gælder kvinder mellem 16 og 24 år, er det imidlertid over hver fjerde kvinde - 27,2 procent – der har været udsat for ikke-fysiske seksuelle krænkelser det seneste år.

Ifølge undersøgelsen er det især separerede, skilte og ugifte kvinder, der har været udsat for seksuelle krænkelser, og problemet er større i hovedstadsregionen end i Jylland og på Fyn.

Og så slår han mig i ansigtet med en pose Julie Johannesen

Julie Johannesen er en af de 27 procent unge kvinder, der har oplevet en ikke-fysisk seksuel krænkelse på egen krop, men til forskel fra mange andre har hun opdaget, at hun er blevet filmet. Og hun er vred.

30-årig mor blev også filmet

- Jeg går hen og spørger, hvad fanden de tror, de laver. Jeg slår telefonen ud af hånden på ham, så den falder ned i sandet. Og så slår han mig i ansigtet med en pose. Jeg ved ikke, hvad der var i den, men det gjorde ondt.

Julie Johannesen gik tilbage til sit tæppe. Satte sig ned og brød ud i gråd. Hele hendes krop rystede, mens hendes veninde prøvede at trøste hende. Imens brød mændene på bænken ud i latter.

Jeg går og græder, men betjentene siger ikke noget til mig Julie Johannesen

Julie Johannesen fik på stranden trøst og hjælp af seks jævnaldrende piger, som hun ikke kendte, og kort efter kom en anden kvinde i 30’erne hen til hende. Hun var på stranden med sit barn, og hun var også blevet filmet af de fire mænd – og hun lå ikke topløs som Julie.

- Hun har ringet til politiet, og hun synes, at jeg skulle ringe til politiet, for så kan det være, at de vil komme. Så det gør jeg, og jeg fortæller, at de har slået mig.

Bliver filmet tissende, topløs eller når de har nederdel på

Ifølge Everyday Sexism Project Danmark (ESPD) beretter mange kvinder på organisationens hjemmeside, hvordan de oplever, at der bliver taget billeder af dem, mens de ligger topløse på stranden – eller at de bliver filmet uden deres viden og samtykke, når de tisser på for eksempel festivalspladser.

Samtidig har mange danske kvinder mærket fænomenet stealthing på egen krop – et fænomen, hvor manden under samleje og uden kvindens samtykke og viden tager kondomet af.

For at være helt ærlig, så er det bare ikke særligt usædvanligt, for det sker i en eller anden grad, hver gang man går ud Julie Johannesen

Mens fænomenet upskirting – hvor mænd uden kvinders kendskab tager et billede eller filmer en video oppe under kvinders skørter – ifølge ESPD tilsyneladende ikke er særligt udbredt i Danmark (endnu), forsøger politikerne i Storbritannien lige nu at få vedtaget et lovforslag, der gør upskirting ulovligt.

Ifølge ESPD handler alle fænomenerne om en demonstration af magt fra mandens side.

Blev bedt om at gå - og gav pigerne fingeren

Mens Julie Johannesen ventede på politiet, badede de fire mænd og hyggede sig. Og da politiet kom, var betjentene ikke særligt venlige over for hende.

- Jeg følger med dem op til mændene – jeg går og græder, men betjentene siger ikke noget til mig. Jeg ved ikke, om det er meget krævende at forlange, men måske de kunne spørge mig, om jeg er okay. Det gør de ikke. Og jeg føler mig lidt som en byrde.

De fire mænd talte ikke dansk – det lød, som om de var fra Østeuropa. Politiet bad dem om id og om at forlade stranden. Men det var Julie, der måtte gøre politibetjentene opmærksomme på, at mændene - samtidig med at de stille og roligt forlod stranden - lavede seksuelle gestikulationer og gav pigerne fingeren.

Dét fik betjentene til at følge mændene på deres vej. Uden at have undersøgt videoklip på deres telefon. Uden at have spurgt Julie Johannesen, om hun vil anmelde manden for blufærdighedskrænkelse og for at have slået hende. Og uden at spørge Julie, hvordan hun havde det.

- De gik bare og snakkede ikke med mig. Så jeg føler ikke, at de tog mig seriøst.

Det var først, da hun kom hjem, at det slog hende, at hun nok skulle have lavet en anmeldelse.

- Nu har jeg ikke haft så meget kontakt med politiet, og jeg var ret overvældet, men da de tog deres id, troede jeg, at det ville ske automatisk, så jeg tænkte ikke over, at jeg selv skulle have sagt, at jeg ville anmelde dem.

- Det er bare ikke særligt usædvanligt

Julie Johannesen beholdt bikinitoppen på resten af dagen den dag i juni på stranden.

Det er jo normale mennesker – det er fædre, brødre og sønner Julie Johannesen

Hun mener stadig, at det er i hendes fulde ret som kvinde at solbade topløs uden at skulle være bange for at blive filmet eller fotograferet på stranden. Men det er både første og sidste gang, hun gør det på en strand i Danmark.

- Jeg ved ikke, hvor den video ender. Jeg ved ikke, om der er nogen, der gør det igen – eller om der er nogen, der har filmet mig på stranden før.

Men det gør hende stadig vred. Og det gør stadig ondt at være blevet seksualiseret på den måde af fire fremmede mænd.

- For at være helt ærlig, så er det bare ikke særligt usædvanligt, for det sker i en eller anden grad, hver gang man går ud. Hvis man går i byen, bliver man grapped (gramset på, red.), hvis man handler i Netto, bliver man antastet og tilråbt, og hvis man går ned gennem en menneskemængde til Distortion, bliver man raget på.

Hun tror ikke, at mænd forstår, hvor ubehageligt det er på den måde at blive seksualiseret, og hun kan ikke selv give et svar på, hvorfor nogen mænd tilsyneladende synes, at det er en acceptabel adfærd.

- Hvis man spurgte dem på et andet tidspunkt i en anden situation, er jeg sikker på, at de selv ville sige, at det kunne de aldrig finde på. Det er jo normale mennesker – det er fædre, brødre og sønner.

- Men det handler vel om magt, siger hun.

TV 2 har forsøgt at få en kommentar fra Nordsjællands Politi, men det har endnu ikke været muligt.